গত এক দশক ধরে যুক্তরাষ্ট্রের সঙ্গে উত্তর কোরিয়ার যেসব কূটনৈতিক মিথস্ক্রিয়া ঘটেছে সেগুলোর সঙ্গে যুক্ত ছিলেন চো সোন হুই। উত্তর কোরিয়ার রাষ্ট্রীয় সংবাদ মাধ্যম কেসিএনএর এক খবরে বলা হয়েছে, উত্তর কোরিয়ার বিষয়ে সাম্প্রতিক সময়ে নিরবচ্ছিন্নভাবে অসম্মানজনক বক্তব্য দিয়েছেন পেন্স। বিশেষ করে উত্তর কোরিয়ার পরিণতি লিবিয়ার মতোই হবে বলে পেন্স যে মন্তব্য করেছেন তার নিন্দা জানিয়েছে পিয়ংইয়ং। চো সোন হুই মাইক পেন্সকে ‘রাজনৈতিক পুতুল’ বলে উল্লেখ করেছেন। কারণ, তার মতে, উত্তর কোরিয়ার মতো পারমাণবিক সমৃদ্ধ একটি দেশকে ভঙ্গুর অর্থনীতির দেশ লিবিয়ার সঙ্গে তুলনা করেছেন মাইক পেন্স। তিনি বলেন, যুক্তরাষ্ট্রের সঙ্গে পররাষ্ট্রনীতি বিষয়ে জড়িত থাকার কারণে মার্কিন ভাইস প্রেসিডেন্টের মুখ থেকে এমন জ্ঞানহীন এবং অর্থহীন কথা শুনে আমি আমার বিস্ময় দমিয়ে রাখতে পারিনি।